## Cinema Jove encarrega a la il·lustradora xilena María Jesús Contreras el disseny de la imatge de la seua 40a edició

*** La creadora té una col·laboració setmanal en *The New York Times* i treballa per a marques com Hermès, Gucci, Apple, Lush i Penguin Randomhouse
* La presentació del cartell tindrà lloc el pròxim 22 de maig en l’edifici Rialto**

Cinema Jove, el festival internacional de cine organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), arriba a la seua 40 edició enguany. L’aniversari se celebrarà del 19 al 28 de juny.

La imatge de la cita cultural s’ha posat en mans de la il·lustradora xilena María Jesús Contreras, qui s’ha servit d’una modernitzada estètica *vintage* per a representar les quatre dècades d’història del festival.

La presentació del cartell tindrà lloc el pròxim 22 de maig, a les 19 hores, en la sala 7 de l’edifici Rialto.

“A través de l’ús d’elements molt recognoscibles, en els quals es recuperen tradicions audiovisuals narratives i s’aporta un enriquiment visual de textures quasi artesanals per l’ús de la gràfica, Contreras ha sintetitzat en la seua obra un fidel reflex del que és Cinema Jove: un festival amb una llarga vida, a on es realça la capacitat de la joventut per a transformar i fer propis llenguatges més clàssics, a més de trobar noves vies per al relat”, ha explicat la directora d’art del festival, Ada Diez.

L’obra de la il·lustradora es caracteritza per caminar sobre una fina línia entre la fantasia i el realisme. El cartell que ha ideat per al festival plasma la seua capacitat de síntesi gràfica i la seua visió per a trobar imatges evocadores.

“Es tracta d’una carta de presentació gràfica en la qual usem elements històricament vinculats a Cinema Jove: la lluna, el públic com a espectador i creador, i la pantalla gran com a reflex i mostrari del que ha passat”, desenrotlla Diez.

**Assídua tant de la premsa com de les marques de moda**

Les il·lustracions de María Jesús Contreras es caracteritzen per colors intensos i saturats, en els quals la por i l’humor constituïxen les seues fonts d’inspiració.

La creadora xilena publica una il·lustració setmanal en *The New York Times* com a part de la columna matutina dels dissabtes. Actualment treballa per a diaris, revistes i suplements com *The Washington Post, Texas Monthly, The New Yorker, The Telegraph, The Economist, Los Angeles Times* i *New York Magazine,* així com per a les marques Gucci, Hermès, Apple, Lush, McDonald’s, la ràdio pública dels Estats Units, NPR, i l’editorial Penguin Random House.

El seu treball ha aparegut en plataformes com It’s Nice That, Domestika, WeTransfer, Colossal i Creative Boom. En 2022, va ser mereixedora del Premi YoungGuns de The One Club for Creativity, un guardó que premia professionals creatius de tot el món menors de 30 anys.

L’any següent va guanyar l’AI42, atorgat per l’American Illustration, va ser preseleccionada per als World Illustration Awards i convidada a formar part dels jurats dels Premis de Disseny Llatinoamericà, el Concurs de Portafolis New Blood per a D&AD i el YoungGuns. En 2024 va formar part del jurat dels Premis Anuals ADC i va ser reconeguda per la revista *Forbes* com una de les 50 dones més poderoses de Xile.

Fecha: 23/04/2025